สปสช. ย้ำผู้ป่วยโควิด-19 บัตรทอง กลุ่มอาการสีเขียว ในพื้นที่ กทม. และ 5 จังหวัดปริมณฑล รับบริการผ่าน Telemedicine
ทพ.อรรถพร ลิ้มปัญญาเลิศ รองเลขาธิการสำนักงานหลักประกันสุขภาพแห่งชาติ (สปสช.) กล่าวว่า ช่วง 1-2 สัปดาห์ที่ผ่านมา ตัวเลขผู้ติดเชื้อโควิด-19 เพิ่มขึ้นอย่างมีนัยยะสำคัญ แม้ไม่เท่าครั้งก่อน แต่สร้างความตกใจแก่ประชาชนพอสมควร สปสช. จึงร่วมกับกระทรวงสาธารณสุข เปิดช่องทางบริการเสริมโครงการเจอ แจก จบ ผ่านระบบ Telemedicine ผ่าน 2 ผู้ให้บริการคือ แอปพลิเคชัน หมอดี และแอปฯ กู๊ด ด็อกเตอร์ บริการแก่ผู้ป่วยโควิด-19 กลุ่มสีเขียวที่ใช้สิทธิบัตรทองที่อยู่ในพื้นที่ กทม. และ 5 จังหวัดปริมณฑลด้าน นพ.สุทธิชัย โชคกิจชัย หัวหน้าฝ่ายการแพทย์ บริษัท กู๊ด ด็อกเตอร์ เทคโนโลยี (ประเทศไทย) จำกัด ผู้ให้บริการแอปฯ กู๊ด ด็อกเตอร์ กล่าวว่า บริษัทให้บริการระบบ  Telemedicine ได้ผ่านมือถือตั้งแต่ 8.00 น.-17.00 น. ผู้ป่วยสามารถสแกน QR code ที่ สปสช. ทำการเผยแพร่เพื่อเข้ารับบริการได้ทันที ขณะนี้กู๊ด ด็อกเตอร์ ยังบริการครอบคลุมเฉพาะสิทธิบัตรทอง แต่อยู่ระหว่างการหารือขยายการดูแลให้ครอบคลุมสิทธิประกันสังคมและข้าราชการต่อไปขณะที่ ดร.อดิภัทร ชัยชนะสกุล กรรมการผู้จัดการ ธุรกิจดิจิทัล เฮลท์ บริษัท ทรู ดิจิทัล กรุ๊ป ผู้ให้บริการแอปฯ หมอดี กล่าวว่า นอกจากการสแกน QR code แล้ว กรณีผู้ป่วยไม่ถนัดในการใช้งาน สามารถแอดไลน์ แอปฯหมอดี จะมีทีมงานคอยให้คำแนะนำขั้นตอนการสมัครรับบริการเพื่อช่วยให้ผู้ป่วยเข้าถึงบริการได้ ปัจจุบันบริษัทให้บริการตั้งแต่ 8.00 น.-24.00 น. แต่หากจำเป็นก็สามารถให้บริการได้ 24 ชั่วโมง และสามารถจะขยายบริการได้มากกว่า กทม. และปริมณฑลทั้งนี้ Telehealth/Telemedicine จำเป็นต้องเกิดเพราะในไทยมีแพทย์ 0.81 คนต่อประชากร  1,000 คนเท่านั้น น้อยกว่า 3-5 เท่า เมื่อเทียบกับอังกฤษ อเมริกา การมี Telehealth ทำให้แพทย์เข้าถึงคนไข้มากขึ้น ในราคาที่ต่ำลง สามารถนำค่าใช้จ่ายที่ลดได้นี้ไปใช้กับผู้ป่วยหนักได้มากขึ้น แต่การจะทำได้ต้องได้รับความร่วมมือจากภาครัฐและที่สำคัญคือ ประชาชน จึงอยากเชิญชวนให้ประชาชนหันมาใช้บริการ Telehealth ให้มากขึ้น